Oulun käräjäoikeus tuomitsi muusikko Villepetteri Laihialan ehdolliseen vankeuteen ja sen ohella päiväsakkoihin.

Tuomion mukaan 46-vuotias muusikko Villepetteri Laihiala ajoi henkilöautoa 2,49 promillen humalassa, minkä lisäksi hän törmäsi pysäköitynä olleeseen pakettiautoon Oulun Isokadun ja Limingankadun risteyksessä. Molemmat ajoneuvot vaurioituivat.

Laihiala ajoi henkilöautoa, vaikka hänellä ei ollut voimassaolevaa ajokorttia.

Rikokset tapahtuivat Oulussa 20. huhtikuuta.

– Olin ollut kaupungissa viettämässä iltaa ja juonut alkoholia. Lähdin sitten humalassa kaupungista kotiin autollani, Laihiala sanoi poliisille.

– Peruutin parkkiruudusta autoni ja lähdin ajamaan. En huomannut, että osuin peruuttaessani toiseen autoon. Kainuuntiellä poliisi pysäytti minut, Laihiala jatkoi.

Kuva välikohtauksesta, kun Laihiala ajoi henkilöautolla pakettiautoon. Liikennetörttöily tapahtui Oulussa 20.4.2019.­

Oulun käräjäoikeus tuomitsi Laihialan törkeästä rattijuopumuksesta, liikennerikkomuksesta sekä kulkuneuvon kuljettamisesta oikeudetta 85 päivän ehdolliseen vankeuteen ja sen ohella 55 päiväsakkoon, joka teki Laihialan tuloilla 330 euroa.

– Vakiintuneen rangaistuskäytännön mukainen seuraamus syyksi luetusta teosta on lyhyehkö vankeusrangaistus, joka voidaan tässä tapauksessa määrätä ehdollisena. Ehdollista vankeutta ei kuitenkaan yksistään voida pitää riittävänä seuraamuksena nyt syyksi luetusta teosta. Tämän vuoksi ehdollisen vankeuden ohessa tuomitaan sakkoa, Oulun käräjäoikeus totesi keskiviikkona antamassaan tuomiossa.

Laihiala tuli maailmanlaajuisesti tunnetuksi suomalaisesta Sentenced-metalliyhtyeestä, jossa hän toimi laulajana.

Laihialalla on taustalla myös aikaisempia liikennetörttöilyjä. Hän ajoi esimerkiksi henkilöautoa 2,49 promillen humalassa Oulussa, eikä hänellä ollut voimassaolevaa ajokorttia. Teko tapahtui vuoden 2009 joulukuussa.

Sentenced lopetti toimintansa vuonna 2005. Bändi oli arvostettu, ja se tuli tunnetuksi myös ulkomailla.

Laihiala on vaikuttanut myös Poisonblack-yhtyeessä sekä S-TOOL-yhtyeessä, joka keikkailee yhä.